Kansojen murhaa, kansojen rauhaa
Toivoa on täynnä ihmiskunta,
 Onnest’ alkavasta nähdään unta.
 Niin heille onnen ihmesaaret
 Helmeillen jo heloittaa,
 Joille rauhan taivaankaaret
 Valaa punaa, purppuraa.
 Siellä taukoo voihke, voi
 Ja kansat nauttii rauhaa, rauhaa.
 Näin uskottiin, mut kuulkaa oi,
 Nyt kuoleman myrskyt pauhaa.

 Riemuittiin: nyt onnen kirkkaat kuvat
 Vihdoinkin ne tosiks’ toteentuvat.
 Ja järki, tiede, taidot suuret
 Onnen eloon elvyttää;
 Niistä onnen pohjajuuret
 Juovat voimaa, elämää;
 Sivistys se kaiken voi,
 Nuo uskot muut on tyhjää, turhaa.
 Maa sivistyi, mut torvet soi
 Nyt murhaa, oi kansojen murhaa.

 Yksi ainoa ol’ este vielä
 Kansakuntain tosi-onnen tiellä;
 Tuo Jehova ja kristinusko
 Synteineen ja armoineen.
 Silloin koittaa aamurusko,
 Nuot kun jäävät unheeseen.
 Ajan tuon niin koittaa koi,
 Nyt kansat nauttii onnenrauhaa?
 Oi ei, nyt sotatorvet soi
 Ja kuolemanpasuunat pauhaa.

 Kansakunnat joutuneet on harhaan,
 Tiet’ ei löynneet onnen ruusutarhaan.
 Kun vihan kuisketta he kuuli
 Armon ihmeet unhottain,
 Yöhön uupui, vaikka luuli
 Valoon kulkevansa vain.
 Siks’ sen sammui päivänkoi
 Ja siks’ sen rauhantoiveet turhaa.
 Niin, siksi vihantorvet soi
 Nyt murhaa, oi kansojen murhaa.

 Ken nyt voisi päättää vaivat vaikeet,
 Häädetyks’ sais murhat, murha-aikeet?
 Vain hän, jok’ itsens’ uhriks’ antoi
 Toisten tähden kuolemaan,
 Hän, mi mailman synnit kantoi,
 Astui taivaan kunniaan.
 Omiaan Hän vartioi
 Ain’ hoivaten ja hellin valvoo.
 Se kansa vaarat välttää voi,
 Ken Jeesusta uskossa palvoo.

 Rakkauden lämmön luo hän meihin
 Synnin korpitiellä jäähtyneihin.
 Hän yksin onnenmaahan ohjaa
 Taivaan rakkaudellaan.
 Muuta perustaa ja pohjaa
 Onnella ei olekaan.
 Käykäämme siis kilpaillen
 Jo rakkauden lähteen luoksi!
 Jos kansat joisi vettä sen,
 Jo kuivuisi verinen vuoksi.

 Kristus kuninkaakses ota, kansa!
 Nöyrry johtoon hänen valtikkansa!
 Niin silloin aika alkaa uusi,
 Elämään sun kulkee ties,
 Riemulaulut täyttää suusi,
 Viel’ oot vaivain matkamies,
 Vielä kuuluu voihke, voi
 Ja sodan hirmumyrskyt pauhaa.
 Oi silloin toivon kannel soi,
 Soi rauhaa, oi kansojen rauhaa.